In hierdie week se episode kyk die span na Adam Habib se Twitter-opstel oor die #FeesMustFall-beweging, die verspreiding van die nuwe koronavirus asook ’n Oos-Kaapse dorp wat hand in eie boesem steek en die dorp laat herleef.
Om op die voorblad van ’n koerant, of in die hoofstorie van ’n nuusblad ’n foto te sien van ’n studenteoptog of ’n brandende universiteitsgebou, is lankal nie meer vir Suid-Afrikaners vreemd nie. Wat egter vreemd is, is om ’n bestuurslid van ’n universiteit te hoor praat daaroor. Juis as gevolg van hierdie toedrag van sake besluit die Podlitiek-span – almal van hulle tot nog onlangs of tans steeds studente – om die opmerkings van Adam Habib, uittredende visiekanselier van Wits, te bespreek. Veral sy uitlatings oor die #FeesMustFall-optogte, en die besluite wat na afloop daarvan geneem is, is fassinerend.
Volgende word die gereedheid van Suid-Afrika om die nuwe koronavirus Covid-19 die hoof te bied, onder die loep geneem. Die Podlitiek-span hou homself nie voor as ’n span van mediese spesialiste nie, maar as polonie twee jaar gelede vir Suid-Afrika ’n skop in die maag kon gee, wonder die paneel hoe swaar ons getref gaan word deur iets so angswekkend soos Covid-19. Dit kom wel voor asof hierdie virus besig is om internasionaal goeie aandag te geniet – die paneel stel ondersoek in.